Diari Oficial de la Generalitat Valenciana


Sumari del DOGV 9037, del 09-03-2021 (2021/1897)

RESOLUCIÓ de 26 de febrer de 2021, del director general de Relacions amb les Corts, per la qual es publica el conveni entre el Ministeri de Drets Socials i Agenda 2030 i la Generalitat Valenciana, amb acord d'adhesió de les entitats locals, per a la difusió i implantació del Sistema d'Informació d'Usuaris de Serveis Socials (SIUSS), i la seua aplicació informàtica, i l'intercanvi d'informació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9037

Data del DOGV
:   09-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1897


Data del document
:   26-02-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 26 de febrer de 2021, del director general de Relacions amb les Corts, per la qual es publica el conveni entre el Ministeri de Drets Socials i Agenda 2030 i la Generalitat Valenciana, amb acord d'adhesió de les entitats locals, per a la difusió i implantació del Sistema d'Informació d'Usuaris de Serveis Socials (SIUSS), i la seua aplicació informàtica, i l'intercanvi d'informació. [2021/1897]  
  
La Generalitat, a través de la Vicepresidència i Conselleria d'Igualtat i Polítiques Inclusives i el Ministeri de Drets Socials i Agenda 2030 han subscrit, prèvia tramitació reglamentària, el dia 1 de febrer de 2021, el conveni amb acord d'adhesió de les entitats locals, per a la difusió i implantació del Sistema d'Informació d'Usuaris de Serveis Socials (SIUSS), i la seua aplicació informàtica, i l'intercanvi d'informació, i de conformitat amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 25 de febrer de 2021 i número 241/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 26 de febrer de 2021.- El director general de Relacions amb les Corts: Antonio Torres Salvador.  
  
  
Conveni entre el Ministeri de Drets Socials i Agenda 2030 i la Generalitat Valenciana, amb acord d'adhesió de les entitats locals, per a la difusió i implantació de SIUSS i la seua aplicació informàtica, i l'intercanvi d'informació.  
  
Madrid, 1 de febrer de 2021  
  
Reunits  
D'una part: Patricia Bezunartea Barrio, directora general de Diversitat Familiar i Serveis Socials del Ministeri de Drets Socials i Agenda 2030, nomenada mitjançant Reial decret 461/2020, de 12 de març (BOE 65, 13.03.2020), en nom i representació del citat Ministeri, de conformitat amb el que es disposa en l'apartat catorze de l'Ordre DSA/383/2020, de 29 d'abril, de fixació de límits de despesa i de delegació de competències, i en virtut del Reial decret 452/2020, de 10 de març, pel qual es desenvolupa l'estructura orgànica bàsica del Ministeri de Drets Socials i Agenda 2030, i es modifica el Reial decret 139/2020, de 28 de gener, pel qual s'estableix l'estructura orgànica bàsica dels departaments ministerials (BOE 25, 29.01.2020).  
  
I d'una altra: Mónica Oltra Jarque, vicepresidenta del Consell i consellera d'Igualtat i Polítiques Inclusives, nomenada per Decret 6/2019, de 17 de juny, del president de la Generalitat, pel qual es nomena les persones titulars de les vicepresidències i de les conselleries (DOGV 8572, 17.06.2019), trobant-se autoritzada per a la signatura d'aquest conveni per Acord del Consell, de data 20 de novembre de 2020.  
  
Ambdues parts intervinents en la representació i amb les facultats que els seus respectius càrrecs els confereixen, reconeixent-se mútuament capacitat i legitimació per a obligar-se i convindre, i a l'efecte:  
  
MANIFESTEN  
  
Que el Ministeri de Sanitat, Serveis Socials i Igualtat i la Generalitat Valenciana van signar, amb data 13 de setembre de 2013, un conveni per a la difusió i implantació de SIUSS i la seua aplicació informàtica, hui extingit, i al qual aquest conveni vol donar continuïtat.  
  
Que, conforme a l'indicat en la clàusula segona del conveni esmentat, el Ministeri de Sanitat, Serveis Socials i Igualtat concedeix a la Generalitat Valenciana la llicència d'ús per a la utilització del programa informàtic, en entorn web, dins de l'àmbit de l'Administració Autonòmica i les corporacions locals del seu territori.  
La Generalitat Valenciana es compromet a la implantació de SIUSS en les corporacions locals del seu territori, donant-los accés al programa informàtic.  
Que, tal com assenyala la clàusula tercera del conveni esmentat, cada corporació local en l'àmbit de la Generalitat Valenciana és responsable del fitxer de dades personals denominat «Sistema d'Informació d'Usuaris de Serveis Socials (SIUSS)», degudament declarat i inscrit en el Registre de Fitxers de Dades Personals de l'Agència Espanyola de Protecció de Dades, sent el mateix instrumental respecte a les competències que les lleis li atorguen per a la prestació de serveis socials.  
  
Que, tal com assenyala la clàusula quarta del conveni esmentat, el Ministeri de Sanitat, Serveis Socials i Igualtat, conforme al que s'estableix en l'article 12 de la Llei orgànica 15/1999, de 13 de desembre, de protecció de dades de caràcter personal (d'ara endavant, LOPD), es constitueix en «encarregat/da del tractament» (d'ara endavant, encarregat/da), i allotjarà en els seus servidors la informació continguda en el fitxer «Sistema d'Informació d'Usuaris de Serveis Socials (SIUSS)», del qual és responsable la corporació local, tal com assenyala la clàusula tercera, limitant-se la seua actuació al simple allotjament i realització de tasques de còpia de seguretat, i a la prestació al responsable dels serveis necessaris perquè aquest puga usar la informació, carregar-la i explotar-la, sense que puga, en cap cas, accedir a les dades personals que el fitxer conté.  
Que, tal com assenyala la clàusula setena del conveni esmentat, el Ministeri haurà d'instrumentalitzar i posar a la disposició dels responsables dels fitxers, a través de la Comunitat Autònoma, els mitjans necessaris perquè tinga accés en tot moment al seu fitxer i puga realitzar-hi les actuacions i explotacions que tinga per convenient.  
Que, tal com indica la clàusula onze del conveni esmentat i l'annex de subcontractació subscrit: «L'encarregat/da no podrà subcontractar les tasques encomanades mitjançant la comanda present. En cas de necessitar subcontractar-ho, es precisarà la signatura per les parts d'un annex a aquest conveni, amb indicació dels serveis a subcontractar i l'adjudicatari d'aquests».  
Que, amb data 18 de febrer de 2019, el Ministeri de Sanitat, Consum i Benestar Social, va formalitzar una addenda al conveni adés esmentat amb la Generalitat Valenciana, addenda extingida en finalitzar el conveni subscrit el 13 de setembre de 2013, que en la seua clàusula primera modifica la clàusula onze del conveni esmentat i l'annex de subcontractació subscrit, passant a tindre la redacció següent Serà possible la subcontractació de les tasques encomanades a l'encarregat/da de tractament mitjançant la comanda present, en compliment de l'article 28.2, del Reglament 2016/679 del Parlament Europeu i del Consell, de 27 d'abril de 2016, i de la Llei orgànica 3/2018, de 5 de desembre, de protecció de dades personals i garantia dels drets digitals.  
Que, tal com s'indica en la clàusula segona de la citada addenda al conveni, totes les referències efectuades en el conveni subscrit amb data 13 de setembre de 2013 amb la Generalitat Valenciana, a la Llei de protecció de dades de caràcter personal, s'entendran fetes al Reglament 2016/679 del Parlament Europeu i del Consell, de 27 d'abril de 2016, l'aplicació del qual va començar el 25 de maig de 2018, i a la Llei orgànica 3/2018, de 5 de desembre que va entrar en vigor el 7 de desembre de 2018.  
Que el Ministeri de Drets Socials i Agenda 2030, en virtut de les seues competències que té atribuïdes pel Reial decret 452/2020, de 10 de març, pel qual es desenvolupa l'estructura orgànica bàsica del Ministeri de Drets Socials i Agenda 2030, i es modifica el Reial decret 139/2020, de 28 de gener, pel qual s'estableix l'estructura orgànica bàsica dels departaments ministerials (BOE 25, 29.01.2020), i de conformitat amb el que s'estableix en la Llei orgànica 1/2006, de 10 d'abril que aprova l'Estatut d'Autonomia de la Generalitat Valenciana, i que li confereix competències en matèria d'acció social i serveis socials.  
  
Que, d'acord amb el que s'estableix en l'article 47 de la Llei 40/2015, d'1 d'octubre, del règim jurídic del sector públic, i en l'article 140 de la llei esmentada, sobre les relacions que han de regir entre les administracions públiques, les parts signants desitgen formalitzar el present conveni, conformement a les següents:  
  
CLÀUSULES  
  
Primera. Objecte del conveni  
Constitueix l'objecte del present conveni, la col·laboració entre el Ministeri de Drets Socials i Agenda 2030 i la Generalitat Valenciana, per a la difusió i implantació de SIUSS i la seua aplicació informàtica, i l'intercanvi d'informació.  
  
Segona. Obligacions de les parts  
El Ministeri de Drets Socials i Agenda 2030 concedeix a la Generalitat Valenciana la llicència d'ús per a la utilització de l'aplicació informàtica SIUSS, en entorn Web, dins de l'àmbit de l'Administració Autonòmica i les corporacions locals del seu territori.  
La Generalitat Valenciana es compromet a la difusió i implantació de SIUSS en les corporacions locals del seu territori, donant accés al programa informàtic SIUSS Web a aquelles que s'adherisquen a aquest conveni i subscriguen l'Acord d'Adhesió que s'acompanya com a annex, i sempre que garantisquen que portaran un Registre d'Activitats de Tractament, en compliment del Reglament 2016/679 de la UE, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
Així mateix, es compromet a enviar, anualment, al Ministeri de Drets Socials i Agenda 2030, i, a efectes exclusivament estadístics, la informació necessària per a l'explotació de les dades, mitjançant descàrregues d'aquests, adaptades a l'última versió de la Interfície SIUSS Web d'explotació de dades. Aquesta informació es referirà a la disponible en la Comunitat de totes les Unitats de Treball Social que no utilitzen SIUSS Web com a eina de gestió per als serveis socials comunitaris municipals.  
El Ministeri de Drets Socials i Agenda 2030 podrà realitzar explotacions de la informació que se li facilita i publicar-les, adoptant les mesures tècniques i organitzatives destinades a garantir que les dades personals no s'atribuïsquen a una persona física identificada o identificable.  
  
  
Tercera. Responsable del tractament  
Que cada corporació local en l'àmbit de la Generalitat Valenciana és responsable del tractament de les dades i, d'acord amb l'indicat en l'article 28 de la Llei orgànica 3/2018, de 5 de desembre, i tenint en compte els elements enumerats en els articles 24 i 25 del Reglament (UE) 2016/679, determinaran les mesures tècniques i organitzatives apropiades que han d'aplicar a fi de garantir i acreditar que el tractament és conforme amb el reglament esmentat, amb la citada llei orgànica, les seues normes de desenvolupament i la legislació sectorial aplicable.  
  
  
Quarta. Encarregat/da del tractament  
En observança del que es disposa en el reglament ue 2016/679, de 27 d'abril, i en la Llei orgànica 3/2018, de 5 de desembre, de protecció de dades personals i garantia dels drets digitals, la comanda de tractament subscrit entre el ministeri de drets socials i agenda 2030 i la generalitat valenciana, es regirà per les instruccions a l'encarregat/da del tractament següents:  
1. Objecte de la comanda i idoneïtat de l'encarregat/da:  
L'objecte de la comanda és l'allotjament en els servidors del Ministeri de Drets Socials i Agenda 2030 (encarregat/da) de la informació continguda en el fitxer «Sistema d'Informació d'Usuaris de Serveis Socials (d'ara endavant, SIUSS)».  
L'activitat d'allotjament de les dades comporta la realització de tasques de còpia de seguretat i quants serveis addicionals resulten necessaris perquè els responsables del tractament de les dades puguen usar, carregar i explotar la informació que hi conté, en tot moment.  
La idoneïtat de l'encarregat/da, a l'efecte de l'article 28 del citat Reglament General de Protecció de Dades, i de la Llei orgànica 3/2018, es basa en la declaració de reunir les garanties que exigeix la normativa vigent en matèria de protecció de dades.  
2. Identificació de les dades personals afectades/tractades:  
En l'entorn SIUSS es tracten, avaluen i analitzen les dades relatives als usuaris dels serveis socials prestats per professionals en l'àmbit de la Generalitat Valenciana.  
3. Durada:  
La comanda de tractament tindrà la mateixa durada que el conveni que porta causa, finalitzant en el moment que aquell deixe de fer efecte.  
  
4. Mesures organitzatives, tècniques i de seguretat:  
L'encarregat/da s'obliga a  
No tindre accés a les dades personals continguts en SIUSS. No obstant això, el Ministeri de Drets Socials i Agenda 2030, en l'exercici de les seues competències, podrà realitzar explotacions de la informació continguda en SIUSS sempre que aquesta es faça sense dades de caràcter personal. Això és, es dissocie la informació de les persones físiques de la resta de les informacions rellevants, garantint que en cap cas poguera arribar-se a identificar a aquestes.  
Adoptar les mesures tècniques, organitzatives i de seguretat necessàries per a garantir la confidencialitat de les dades, d'acord amb les instruccions del responsable i la normativa; en tot cas, tractar les dades exclusivament per a la finalitat assenyalada, observant les exigències específiques per a les dades especialment protegides.  
Portar un registre per escrit de totes les activitats del tractament i les persones que el realitzen, procedint a la pseudonimització, anonimat de les dades o al xifratge, conforme als mitjans tècnics disponibles, garantint en tot cas la confidencialitat, la integritat i la disponibilitat de les dades afectades. Aquest Registre haurà de ser posat a la disposició dels responsables, a través de la Comunitat Autònoma, en qualsevol moment.  
- Exigir del seu personal autoritzat, destinat a la plataforma SIUSS, que es comprometen expressament a observar el contingut del present acord, complint amb totes les mesures de seguretat implementades, de les quals han de ser prèviament informats. Aquest compromís s'entendrà compliment quan vinga imposat per una obligació de naturalesa estatutària.   
- Verificar i avaluar el grau de compliment d'aquestes mesures en cada ocasió, identificant i comunicant als responsables, a través de la Comunitat Autònoma, la persona de contacte assignada. En el seu cas, col·laborar en l'anàlisi d'impacte i a l'avaluació del risc del tractament amb els responsables.  
- Facilitar, quan així li siga requerit, les auditories i actuacions de control i inspecció que d'aquest tractament realitze, tant el propi responsable com l'autoritat de control competent, en un termini màxim a determinar en cada requeriment, col·laborant en tot moment amb el responsable i/o el seu delegat/da de Protecció de Dades. Així mateix, haurà de fer la notificació de les violacions de seguretat al responsable i a les autoritats de Protecció de Dades que resulten competents i/o, si fa el cas, als propis titulars de les dades afectades, de manera coordinada i autoritzada pel responsable.   
Informar immediatament el responsable, a través de la Comunitat Autònoma, sobre si, en la seua opinió, una instrucció infringeix el Reglament General de Protecció de Dades o altres disposicions en matèria de protecció de dades de la Unió Europea o d'Espanya. També li comunicarà amb caràcter urgent qualsevol violació de seguretat que es produïsca respecte al tractament de dades SIUSS.  
No cedir, publicar ni comunicar dades personals a terceres persones, excepte prèvia i expressa autorització per part del responsable del tractament, i sempre que es tracte dels supòsits previstos en la normativa o en l'apartat cinqué.  
D'estar adherit l'encarregat/da de tractament a un codi de conducta de protecció de dades, haurà d'adoptar quantes mesures addicionals li vengen imposades en aquest codi o certificat.  
5. Subcontractació:  
No podrà modificar o subcontractar a un altre encarregat/da, ni cedir les dades a un tercer sense l'expressa autorització per escrit dels responsables, a través de la Comunitat Autònoma en el termini de 15 dies hàbils des de la recepció de la sol·licitud d'autorització. En el cas que els responsables, a través de la Comunitat Autònoma, ho autoritzen, l'encarregat/da haurà de comunicar les dades de contacte del subcontractista, i avalar-ne la idoneïtat per al servei externalitzat. El subcontractista ostentarà la condició d'encarregat/da de tractament, sent necessari a l'efecte que subscriga un acord per encàrrec de tractament específic amb el Ministeri de Drets Socials i Agenda 2030, addicional al present.  
El Ministeri de Drets Socials i Agenda 2030, com a encarregat/da principal, continuarà responent íntegrament de les obligacions legals i les consignades en el present document.  
6. Drets dels afectats i col·laboració amb les autoritats de control:  
  
L'encarregat/da haurà d'assistir el responsable en la resposta als afectats titulars de les dades en l'exercici dels seus drets. A tal fi, quan les persones afectades exercisquen els drets d'accés, rectificació o oposició, si fa el cas, la portabilitat de les dades o el dret a no ser objecte de decisions automatitzades, i aquells altres que figuren en els articles 12-22 del Reglament General de Protecció de Dades i en la Llei orgànica 3/2018, haurà de comunicar com més prompte millor la sol·licitud al responsable, i/o el seu delegat de Protecció de Dades, tenint en compte que el temps de resposta al ciutadà no podrà superar el termini d'un mes a partir de la recepció de la sol·licitud.  
Alhora, haurà de facilitar-li al sol·licitant que vulga exercir els seus drets les dades relatives al responsable del tractament de les dades, informació que serà proporcionada per la Comunitat Autònoma en el termini de 15 dies des de la sol·licitud.  
7. Destí final de les dades personals tractades:  
Complida la prestació objecte de la comanda present, l'encarregat/da haurà de retornar tots els tractaments de dades personals, igual que quanta documentació o suport s'haja elaborat a conseqüència d'aquestes. Únicament podrà conservar una còpia anonimitzada del tractament als efectes probatoris, en cas d'eventuals responsabilitats jurídiques futures.  
  
Cinquena. Compromisos econòmics  
El present conveni no comporta compromisos econòmics.  
  
Sisena. Jurisdicció  
Aquest conveni es formalitza d'acord amb el que s'estableix en l'article 47 de la Llei 40/2015, d'1 d'octubre, del règim jurídic del sector públic, i té caràcter administratiu, sent la jurisdicció contenciosa administrativa la competent per a conéixer els conflictes a què l'execució del conveni poguera donar lloc.  
El present conveni queda sotmés al règim jurídic de convenis previst en el capítol VI, títol preliminar, de la llei esmentada.  
  
Setena. Comissió de seguiment  
La Comissió Delegada de Serveis Socials del Consell Territorial de Serveis Socials i del Sistema per a l'Autonomia i Atenció a la Dependència, que actuarà com a comissió de seguiment, interpretarà i coneixerà les discrepàncies a què la seua execució poguera donar lloc.  
La comissió de seguiment vetlarà pel compliment de les clàusules del conveni i decidirà sobre les possibles revisions futures referents al convingut, i que afecten el conjunt de les comunitats autònomes.  
La composició de la Comissió Delegada de Serveis Socials es determina normativament, conforme a l'article 13 de la Resolució de 25 de febrer de 2019, de la Secretaria d'Estat de Serveis Socials, per la qual es publica el Reglament intern del Consell Territorial de Serveis Socials i del Sistema per a l'Autonomia i Atenció a la Dependència.  
  
La Comissió en el seu funcionament es regirà pel que es preveu en la citada Resolució de 25 de febrer de 2019, i supletòriament per l'estipulat en la secció tercera, del capítol II, del títol preliminar de la Llei 40/2015, d'1 d'octubre.  
  
Vuitena. Formació del personal que tracta la informació  
L'encarregat/da i el responsable hauran d'informar i formar al personal que tracte la informació sobre les obligacions i prohibicions que estableix la Llei orgànica 3/2018, de 5 de desembre, de protecció de dades personals i garantia dels drets digitals i, especialment, amb el que es disposa en l'article 5.2 sobre el seu deure de secret professional. Així mateix, participaran juntament amb la comunitat autònoma en la formació en l'ús de l'aplicació informàtica SIUSS dels professionals dels serveis socials.  
  
Novena. Vigència i eficàcia del conveni  
El present conveni té vigència de quatre anys i podrà prorrogar-se, en qualsevol moment abans de la seua finalització, pel mateix període per acord exprés de les parts.  
Conforme a l'indicat en l'article 48.8 de la Llei 40/2015, d'1 d'octubre, de règim jurídic del sector públic, el conveni subscrit per l'Administració General de l'Estat o algun organisme públic o entitat de dret públic vinculat o dependent, resultarà eficaç una vegada inscrit en el Registre electrònic estatal d'òrgans i instruments de cooperació del sector públic estatal, al qual es refereix la disposició addicional setena, i publicat en el Boletín Oficial del Estado.  
  
Deu. Modificació del conveni  
El present conveni només podrà ser modificat mitjançant addenda modificativa, seguint els mateixos tràmits que per a la seua subscripció, per acord dels signants originaris del conveni o els seus representants degudament autoritzats. La resta de signants adherits seran informats de qualsevol proposta de modificació per part de la comissió de seguiment i, si en deu dies naturals no hi han presentat oposició, se n'entendrà la conformitat amb aquesta. En cas de no estar-hi d'acord, es posarà de manifest la discrepància per part del signant adherit, i la comissió de seguiment valorarà si pot arribar-se a un acord, o es decideix la resolució del conveni amb aquest signant.»  
  
  
Onze. Causes d'extinció del conveni  
Seran causes d'extinció d'aquest conveni el compliment de les actuacions que constitueixen el seu objecte o per incórrer en causa de resolució, sent aquestes les assenyalades en l'article 51.2 de la Llei 40/2015, d'1 d'octubre, de règim jurídic del sector públic.  
Els efectes de la resolució del conveni es regiran pel que es preveu en l'article 52 de la Llei 40/2015, d'1 d'octubre, de règim jurídic del sector públic, en el que resulte d'aplicació al conveni que ens ocupa.  
  
En compliment de l'article 49.e de la citada Llei 40/2015, d'1 d'octubre, les conseqüències aplicables en cas d'incompliment de les obligacions i compromisos assumits per les parts, es determinaran a proposta de la comissió de seguiment, que podrà acordar la continuació i finalització de les actuacions en curs que considere oportunes, establint un termini improrrogable per a la seua finalització, transcorregut el qual haurà de realitzar-se'n la liquidació.  
No obstant això, si causara perjudicis, es podrà recordar una possible indemnització i, en conseqüència, s'interrompran les activitats del conveni.  
I per deixar-ne constància, i en prova de conformitat, les parts intervinents signen, per duplicat exemplar, el present conveni, al lloc i en la data adés expressats.  
  
Pel Ministeri de Drets Socials i Agenda 2030, la directora general de Diversitat Familiar i Serveis Socials: Patricia Bezunartea Barrio.  
  
Per la Generalitat Valenciana, la vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
  
ANNEX  
Acord d'adhesió  
  
El senyor/La senyora (nom i càrrec) ..., en representació de ... (entitat local)...  
  
DECLARA  
Que (òrgan competent) de... (entitat local) ha acordat amb data ..., adherir-se al conveni subscrit en data - de - de 202.., entre el Ministeri de Drets Socials i Agenda 2030 i la Generalitat Valenciana, per a la difusió i implantació del SIUSS i la seua aplicació informàtica.  
  
Que ... (entitat local) portarà un Registre d'Activitats de Tractament en compliment del Reglament 2016/679 de la UE, relatiu a la protecció de les persones físiques pel que fa al tractament de dades personals i a la lliure circulació d'aquestes dades; i de la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
  
MANIFESTA  
La voluntat de... (entitat local), la representació de la qual ostenta, d'adherir-se expressament a totes i cadascuna de les clàusules del conveni esmentat, assumint les obligacions que se'n deriven i amb subjecció a totes les seues clàusules.  
  
... (entitat local) a ..., de ... de 202 €  
  
(Antesignatura i signatura)